Dalgħodu, kellna diskussjoni politika serja dwar l-ikkompletar tal-Unjoni Ekonomika u Monetarja. Il-President tal-Bank Ċentrali Ewropew Mario Draghi ingħaqad magħna wkoll u saħaq dwar il-ħtieġa għal progress. Għandna messaġġ wieħed ċar mid-dibattitu tagħna: ma hemmx ħin għal kunfidenza żejda fir-riforma taż-żona tal-euro. Aħna ninsabu lesti li nieħdu deċiżjonijiet diffiċli dwar l-unjoni bankarja u l-governanza ekonomika matul is-sena li ġejja. Il-ministri tagħna ser jaħdmu rapidament u jirrapportaw lura lilna f'Ġunju li jmiss. Fraħna lill-President Hollande għas-suċċess storiku tal-COP21 f'Pariġi u vvalutajna l-progress fil-bini tal-Unjoni tal-Enerġija. Iddiskutejna l-kundizzjonijiet li jeħtieġ li jiġu sodisfatti mill-proġetti l-kbar tal-infrastruttura tal-enerġija. Dak li qbilna dwaru huwa li kwalunkwe infrastruttura ġdida għandha tkun konformi b'mod sħiħ mal-miri tal-Unjoni tal-Enerġija, bħat-tnaqqis tad-dipendenza enerġetika u d-diversifikazzjoni tal-fornituri, tas-sorsi u tar-rotot. Biex ma nsemmux l-obbligu ovvju li l-proġetti kollha jridu jikkonformaw mal-liġijiet kollha tal-UE, inkluż it-tielet Pakkett dwar l-Enerġija. Din hija kundizzjoni ċara biex dawn jirċievu appoġġ mill-istituzzjonijiet tal-UE jew kwalunkwe Stat Membru - sew politika, legali jew finanzjarja. Ma nistax nikkonkludi mingħajr kelma ta' apprezzament għall-Prim Ministru Bettel u t-tim tiegħu. Xavier, naħseb li nista' nitkellem f'isem il-mexxejja kollha meta ngħid li l-Presidenza Lussemburgiża kienet eċċellenti bil-ħidma iebsa ħafna li saret fuq il-kriżi tal-migrazzjoni, ir-Reġistru tal-Ismijiet tal-Passiġġieri u l-protezzjoni tad-data. Kienet presidenza estremament effiċjenti. Grazzi, Xavier, u nifraħlek bl-iktar mod sinċier. Ara l-paġna tal-laqgħa